Predkladacia  správa

V súlade s uznesením vlády SR č. 586 z 3. septembra 1998 informuje minister hospodárstva SR vládu o výsledkoch finančných podporných programov pre malé a stredné podnikanie. Predkladaný materiál prezentuje výsledky dosiahnuté v oblasti finančných programov vytvorených zo zdrojov štátneho rozpočtu, prostriedkov Európskej komisie programu PHARE a komerčných bánk, ako aj ďalšie finančné programy, ktoré napomáhajú rozvoju malého a stredného podnikania.

	Prioritne ide o vyhodnotenie Podporného úverového programu (PÚP), ktorý bol vytvorený z prostriedkov štátneho rozpočtu, programu PHARE a zúčastnených komerčných bánk. V prílohách sú uvedené prehľady o smerovaní poskytnutých úverov do okresov, do podnikateľských činností a podľa zúčastnených bánk. Program v ôsmom roku jeho realizácie možno na základe dosiahnutých výsledkov hodnotiť mimoriadne pozitívne. Program využíva revolvingový úverový fond, čo umožňuje poskytovať ďalšie úvery zo splátok predchádzajúcich úverov. Výsledky programu sú dôkazom vysokej efektívnosti použitia finančných prostriedkov.

	Národná agentúra pre rozvoj malého a stredného podnikania prostredníctvom siete Regionálnych poradenských a informačných centier a Podnikateľských inovačných centier zabezpečuje poradenstvo a informovanie o možnostiach získania finančných prostriedkov pre malých a stredných podnikateľov s dôrazom na okresy s vysokou mierou nezamestnanosti. 

Na dosiahnutých výsledkoch v oblasti finančnej podpory malého a stredného podnikania sa výraznou mierou podieľa realizácia úverových a príspevkových programov, zastrešovaná Slovenskou záručnou a rozvojovou bankou, a. s., ako aj aktivity EXIMBANKY SR.
	Všeobecne však treba konštatovať, že stav podpory rozvoja malého a stredného podnikania na Slovensku i napriek realizácii podporných programov eliminujúcich nedostatky vyvíjajúceho sa ekonomického prostredia, nie je optimálny. Prístup podnikateľov ku kapitálu sťažuje najmä nedostatok záruk. Z uvedeného vyplýva potreba systémových zmien v prospech zlepšenia podnikateľského prostredia, pri využití už existujúcich a osvedčených podporných programov (ako napr. Podporný úverový program, Mikropôžičkový program alebo Podpora). Rovnako je potrebné upravovať podmienky jednotlivých programov tak, aby zodpovedali aktuálnej situácii na finančnom trhu a potrebám podnikateľov. Pokles úrokových sadzieb na komerčnom trhu by sa mal v ďalšom období odraziť aj v znížení úrokov z úverov poskytovaných v rámci schválených štátnych programov. V tejto oblasti je potrebná úzka spolupráca inštitúcií realizujúcich štátne programy s peňažnými ústavmi, s Ministerstvom hospodárstva SR a Delegatúrou Európskej komisie.

Schválenie Správy o priebehu realizácie podporných finančných programov pre malé a stredné podnikanie za I. polrok 2003 nemá finančný, ekonomický, environmentálny dopad a ani dopad na zamestnanosť.

	Vzhľadom na skutočnosť, že materiál má len informatívny charakter, nebol predmetom medzirezortného pripomienkového konania.